Pasiūlymas TARYBOS SPRENDIMAS dėl Europos Sąjungos pozicijos Bendradarbiavimo komitete, įsteigtame Europos ekonominės bendrijos bei jos valstybių narių ir San Marino Respublikos bendradarbiavimo ir muitų sąjungos susitarimu, dėl socialinės apsaugos sistemų koordinavimo nuostatų priėmimo /* COM/2012/0157 final - 2012/0080 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Europos bendrijos ir San Marino Respublikos bendradarbiavimo ir muitų sąjungos susitarimo[1] (toliau – Susitarimas) 22 straipsnyje nustatyta, kad Bendradarbiavimo komitetas savo sprendimu priima to susitarimo 21 straipsnyje nustatytų socialinės apsaugos sistemų koordinavimo principų įgyvendinimo nuostatas. Bendrosios aplinkybės Susitarimo su San Marinu 21 straipsnyje nustatytos valstybių narių ir San Marino socialinės apsaugos sistemų riboto koordinavimo nuostatos. Kad įsigaliotų 21 straipsnyje nurodyti principai, būtinas tuo susitarimu įsteigto Bendradarbiavimo komiteto sprendimas. Keliuose kituose susitarimuose su trečiosiomis šalimis nustatytos panašios socialinės apsaugos sistemų koordinavimo nuostatos. Šis pasiūlymas yra pasiūlymų rinkinio, į kurį įtraukti panašūs pasiūlymai dėl susitarimų su Juodkalnija, Albanija ir Turkija, dalis. Pirmąjį panašių pasiūlymų dėl susitarimų su Alžyru, Maroku, Tunisu, Kroatija, buvusiąja Jugoslavijos Respublika Makedonija ir Izraeliu rinkinį Taryba priėmė 2010 m. spalio mėn. [2] Siekiant nustatyti poziciją, kurios Sąjunga turės laikytis šiame Bendradarbiavimo komitete, būtinas Tarybos sprendimas. Pasiūlymo srityje galiojančios nuostatos Europos Sąjungos lygmeniu valstybių narių socialinės apsaugos sistemos yra koordinuojamos vadovaujantis Reglamentu (EB) Nr. 883/2004[3] ir jo įgyvendinimo Reglamentu (EB) Nr. 987/2009[4]. Tarybos reglamentu (ES) Nr. 1231/2010[5] išplečiamas Reglamento (EB) Nr. 883/2004 ir Reglamento (EB) Nr. 987/2009 nuostatų taikymas trečiųjų šalių piliečiams, kuriems jos dar netaikytos tik dėl jų pilietybės. Šiame reglamente jau numatytas draudimo laikotarpių, kuriuos San Marino pilietybę turintys darbuotojai dirbo įvairiose valstybėse narėse, sumavimo principas, susijęs su teise gauti tam tikras išmokas, kaip nustatyta Susitarimo su San Marinu 21 straipsnio 2 dalyje. Derėjimas su kitomis Sąjungos politikos sritimis ir tikslais Susitarimu su San Marinu siekiama skatinti ES ir San Marino visapusišką bendradarbiavimą ir prisidėti prie San Marino socialinio ir ekonominio vystymosi, taip pat stiprinti ES ir San Marino santykius. Įgyvendinant Susitarimo 21 straipsnio nuostatas dėl socialinės apsaugos koordinavimo, bus stiprinami ypatingi santykiai su San Marinu, kaip tai numatyta ES sutarties 8 straipsnyje ir Deklaracijoje Nr. 3 dėl to straipsnio nuostatos. 2. KONSULTACIJŲ SU SUINTERESUOTOSIOMIS ŠALIMIS REZULTATAI IR POVEIKIO VERTINIMAS Konsultacijos su suinteresuotosiomis šalimis Riboto valstybių narių ir San Marino socialinės apsaugos sistemų koordinavimo pasiūlymas parengtas beveik taip pat kaip šešių Asociacijos tarybos sprendimų projektų, t. y. Stabilizacijos ir asociacijos tarybos sprendimai dėl Alžyro, Maroko, Tuniso, Kroatijos, buvusiosios Jugoslavijos Respublikos Makedonijos ir Izraelio, rinkinys, dėl kurio Europos Sąjungos pozicija buvo priimta Taryboje 2010 m. spalio mėn. 2010 m. Taryboje buvo išsamiai deramasi dėl tokių sprendimų turinio. Prieš derybas aktyvios diskusijos su visomis valstybėmis narėmis vyko Socialinės apsaugos sistemų koordinavimo administracinėje komisijoje. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Susitarimo su San Marinu 21 straipsnyje nustatyti valstybių narių ir San Marino socialinės apsaugos sistemų riboto koordinavimo principai. Be to, keliuose kituose susitarimuose su trečiosiomis šalimis nustatytos panašios socialinės apsaugos sistemų koordinavimo nuostatos. Visuose juose nustatyta, kad atitinkamos tais susitarimais įsteigtos įstaigos sprendimas yra būtinas, kad koordinavimo principai įsigaliotų. Minėtais susitarimų straipsniais dėl socialinės apsaugos siekiama, kad atitinkamos asocijuotosios šalies darbuotojas galėtų gauti tam tikras socialinės apsaugos išmokas, teikiamas pagal tos (-tų) valstybės (-ių) narės (-ių) teisės aktus, kurie jam yra arba buvo taikomi. Remiantis abipusiškumo principu, tas pats taikoma ES piliečiui, dirbančiam asocijuotojoje šalyje. Kadangi šio pasiūlymų keturioms šalims (San Marinui, Juodkalnijai, Albanijai ir Turkijai) rinkinio kiekvieno pasiūlymo nuostatos yra beveik identiškos (jos taip pat beveik identiškos 2010 m. spalio mėn. Tarybos priimto pirmojo šešių sprendimų dėl Alžyro, Maroko, Tuniso, Kroatijos, buvusiosios Jugoslavijos Respublikos Makedonijos ir Izraelio rinkinio nuostatoms), valstybių narių socialinės apsaugos įstaigoms bus lengviau taikyti šias nuostatas. Taikydamos šių pasiūlymų nuostatas, nacionalinės socialinės apsaugos įstaigos gali patirti tam tikrų finansinių padarinių, nes jos turės teikti, pavyzdžiui, išmokas, kaip nurodyta Susitarimo su San Marinu 21 straipsnyje. Tačiau šis straipsnis taikomas tik asmenims, kurie moka arba mokėjo įmokas į atitinkamos šalies nacionalinę socialinės apsaugos sistemą, kaip tai numatyta pagal tos šalies nacionalinius teisės aktus. Bet kuriuo atveju šiuo metu gali būti sudėtinga nustatyti tikslų šių pasiūlymų poveikį nacionalinėms socialinės apsaugos sistemoms. 3. TEISINIAI PASIŪLYMO ASPEKTAI Siūlomų veiksmų santrauka Šiame pasiūlyme pateikiamas Tarybos sprendimas dėl Sąjungos pozicijos Bendradarbiavimo komitete, įsteigtame Susitarimu su San Marinu, o jo priede pateikiamas Bendradarbiavimo komiteto socialinės apsaugos srities sprendimo projektas. Siūlomu Bendradarbiavimo komiteto sprendimu įvykdomas Susitarimo su San Marinu 21 straipsnio reikalavimas priimti tokį sprendimą, kad būtų įgyvendinti tame straipsnyje nustatyti socialinės apsaugos principai. Todėl šiame sprendime pateikiamos įgyvendinimo nuostatos, susijusios su tomis Susitarimo su San Marinu 21 straipsnio nuostatomis, kurių dar nėra Reglamente (ES) Nr. 1231/2010. Be to, siūlomu Bendradarbiavimo komiteto sprendimu užtikrinama, kad nuostatos, susijusios su išmokų eksportu ir šeimos išmokų skyrimu, remiantis abipusiškumo principu, taip pat būtų taikomos teisėtai San Marine dirbantiems ES darbuotojams ir teisėtai San Marine gyvenantiems jų šeimos nariams. Teisinis pagrindas Sutarties dėl Europos Sąjungos veikimo 218 straipsnio 9 dalis kartu su 79 straipsnio 2 dalies b punktu. Taigi Danija nedalyvauja priimant šį sprendimą. Priimant šį sprendimą taip pat nedalyvauja Airija ir Jungtinė Karalystė, nebent jos praneš apie savo pageidavimą dalyvauti jį priimant ir taikant. Šių šalių nedalyvavimas priimant Tarybos sprendimą netrukdo joms dalyvauti priimant sprendimą Bendradarbiavimo komitete. Subsidiarumo principas Susitarime su San Marinu yra nustatyti socialinės apsaugos sistemų koordinavimo principai, kuriuos visos valstybės narės turi taikyti vienodai. Todėl šie principai turi būti įgyvendinami vienodomis sąlygomis, o tai lengviau pasiekti Sąjungos lygmeniu. Proporcingumo principas Pasiūlymas atitinka proporcingumo principą dėl toliau nurodytų priežasčių. Nacionalinių socialinės apsaugos sistemų nustatymas, organizavimas ir finansavimas toliau priklauso išimtinei valstybių narių kompetencijai. Pasiūlymu tik iš dalies organizuojamas valstybių narių ir San Marino socialinės apsaugos sistemų koordinavimas, siekiant naudos šių šalių piliečiams. Be to, pasiūlymas neturi įtakos jokioms teisėms ar pareigoms, kylančioms iš valstybių narių ir San Marino sudarytų dvišalių socialinės apsaugos susitarimų, kuriais atitinkamiems asmenims sudarytos palankesnės sąlygos. Šis pasiūlymas yra panašių pasiūlymų rinkinio dalis, todėl juo sumažinama nacionalinėms valdžios institucijoms tenkanti finansinė ir administracinė našta bei užtikrinamas vienodas socialinės apsaugos nuostatų, nustatytų Asociacijos susitarimuose su trečiosiomis šalimis, taikymas. Pasirinkta priemonė Siūloma priemonė – Tarybos sprendimas, kurio priede pateikiamas Bendradarbiavimo komiteto sprendimo projektas. Kitos priemonės nebūtų tinkamos dėl toliau nurodytos priežasties. Kitų siūlomos priemonės įgyvendinimo alternatyvų nėra. Pagal Susitarimo 21 straipsnį būtinas Bendradarbiavimo komiteto sprendimas. Sutarties dėl Europos Sąjungos veikimo 218 straipsnio 9 dalyje numatyta priimti Tarybos sprendimą, siekiant nustatyti Europos Sąjungos poziciją Susitarimu įsteigtoje institucijoje, kai tai institucijai tenka priimti teisinę galią turinčius sprendimus. 4. POVEIKIS BIUDŽETUI Pasiūlymas neturi poveikio Europos Sąjungos biudžetui. 5. NEPRIVALOMI ELEMENTAI Supaprastinimas Pasiūlymu numatoma supaprastinti ir nacionalinių valdžios institucijų, ir privačių šalių atliekamas administracines procedūras. Pasiūlymo nuostatos, susijusios su socialinės apsaugos sistemų koordinavimu San Marino piliečių atžvilgiu, yra beveik identiškos kitų asocijuotųjų šalių piliečiams taikomoms nuostatoms. Tai supaprastins procedūras ir sumažins nacionalinėms socialinės apsaugos įstaigoms tenkančią administracinę naštą. Asmenys, kuriems taikytinas pasiūlymas, nesusidurs su skirtingomis nacionalinėmis nuostatomis dėl Susitarimo su San Marinu 21 straipsnyje išdėstytų socialinės apsaugos principų ir jiems bus taikomos visoje Europos Sąjungoje vienodos nuostatos. Išsamus pasiūlymo paaiškinimas A. Tarybos sprendimas dėl Europos Sąjungos pozicijos Bendradarbiavimo komitete, įsteigtame Bendradarbiavimo ir muitų sąjungos susitarimu su San Marinu, dėl socialinės apsaugos sistemų koordinavimo nuostatų. 1 straipsnis Šiuo straipsniu numatomas ES pozicijos ES ir San Marino bendradarbiavimo komitete priėmimas. B. Pridedamas Bendradarbiavimo komiteto sprendimo projektas dėl Susitarime nurodytų socialinės apsaugos sistemų koordinavimo nuostatų. I dalis. Bendrosios nuostatos 1 straipsnis Šiame straipsnyje apibrėžiami valstybės narės ir San Marino teisės aktuose vartojami terminai „susitarimas“, „reglamentas“, „įgyvendinimo reglamentas“, „valstybė narė“, „darbuotojas“, „šeimos narys“, „teisės aktai“, „išmokos“ ir „eksportuojamos išmokos“. Jame taip pat pateikiama nuoroda į reglamentą bei įgyvendinimo reglamentą dėl kitų pridedamame sprendime vartojamų terminų. 2 straipsnis Vadovaujantis Susitarimo su San Marinu 21 straipsnio formuluote, šiame straipsnyje apibrėžiami asmenys, kuriems taikomas pridedamas sprendimas. 3 straipsnis Šiame straipsnyje nustatoma nediskriminavimo principu grindžiama tvarka visiems asmenims, kuriems šis susitarimas taikomas dėl visų socialinės apsaugos išmokų. II dalis Valstybių narių ir San Marino santykiai Šioje sprendimo projekto dalyje pateikiami Susitarimo su San Marinu 21 straipsnio 4 dalyje nustatyti principai ir ES piliečiams bei jų šeimų nariams taikomas abipusiškumo principas, kaip nustatyta 21 straipsnio 2 dalyje. 4 straipsnis Šiame straipsnyje nustatomas piniginių išmokų eksporto principas, kaip numatyta Susitarimo su San Marinu 21 straipsnio 4 dalyje, ir patikslinama, kad šis principas taikomas tik išmokoms, nurodytoms pridedamo sprendimo 1 straipsnio 1 dalies i punkte, kuriame išvardytos šioje dalyje minimos išmokos. III dalis Įvairios nuostatos 5 straipsnis Šiame straipsnyje pateikiamos bendrosios valstybių narių bei jų įstaigų ir San Marino bei jo įstaigų bendradarbiavimo nuostatos ir išmokų gavėjų bei atitinkamų įstaigų bendradarbiavimo nuostatos. Šios nuostatos panašios į Reglamento (EB) Nr. 883/2004 76 straipsnio 3 dalyje, 4 dalies pirmoje ir trečioje pastraipoje bei 5 dalyje nustatytas nuostatas. 6 straipsnis Šiuo straipsniu nustatoma administracinių patikrinimų ir sveikatos patikrinimo tvarka, panaši į Reglamento (EB) Nr. 987/2009 87 straipsnyje nustatytą tvarką. Be to, jame numatoma galimybė priimti kitas šios srities įgyvendinimo nuostatas. 7 straipsnis Šiame straipsnyje nurodoma galimybė pasinaudoti Susitarime nustatyta ginčų sprendimo procedūra. 8 straipsnis Šiame straipsnyje pateikiama nuoroda į pridedamo sprendimo II priedą, panašų į Reglamento (EB) Nr. 883/2004 XI priedą, kuris yra būtinas siekiant nustatyti reikalingas specialias San Marino teisės aktų, susijusių su pridedamu sprendimu, taikymo nuostatas. 9 straipsnis Šiuo straipsniu galiojančių valstybės narės ir San Marino susitarimų administracines procedūras leidžiama toliau taikyti tam tikromis sąlygomis. 10 straipsnis Šiame straipsnyje numatoma galimybė sudaryti papildomus administracinius susitarimus. 11 straipsnis Šiame straipsnyje numatytos pereinamojo laikotarpio nuostatos yra panašios į Reglamento (EB) Nr. 883/2004 87 straipsnio 1, 3, 4, 6 ir 7 dalių nuostatas. 12 straipsnis Šiame straipsnyje išaiškinamas pridedamo sprendimo priedų teisinis statusas ir jų keitimo tvarka. 13 straipsnis Šiame straipsnyje patikslinama pridedamo sprendimo įsigaliojimo data. 2012/0080 (NLE) Pasiūlymas TARYBOS SPRENDIMAS dėl Europos Sąjungos pozicijos Bendradarbiavimo komitete, įsteigtame Europos ekonominės bendrijos bei jos valstybių narių ir San Marino Respublikos bendradarbiavimo ir muitų sąjungos susitarimu, dėl socialinės apsaugos sistemų koordinavimo nuostatų priėmimo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 79 straipsnio 2 dalies b punktą kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) Europos ekonominės bendrijos ir San Marino Respublikos bendradarbiavimo ir muitų sąjungos susitarimo[6] (toliau – Susitarimas) 22 straipsnyje nustatyta, kad Bendradarbiavimo komitetas priima Susitarimo 21 straipsnyje nustatytų socialinės apsaugos sistemų koordinavimo principų įgyvendinimo nuostatas. (2) pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės 3 straipsnį [Airija] [ir] [Jungtinė Karalystė][data] raštu [-ais] pranešė apie savo pageidavimą dalyvauti priimant ir taikant šį sprendimą; (3) pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nepažeidžiant to protokolo 4 straipsnio, [Airija] [Jungtinė Karalystė] [šios valstybės narės] nedalyvauja priimant šį sprendimą ir todėl jis [jai] [joms] nėra privalomas ar taikytinas; (4) pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 1 ir 2 straipsnius Danija nedalyvauja priimant šį sprendimą ir jis jai nėra privalomas ar taikytinas, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis Bendradarbiavimo komitete, įsteigtame Europos ekonominės bendrijos ir San Marino Respublikos bendradarbiavimo ir muitų sąjungos susitarimu, dėl to susitarimo 21 straipsnio įgyvendinimo grindžiama prie šio sprendimo pridedamu Bendradarbiavimo komiteto sprendimo projektu. Neesminiams Sprendimo projekto pakeitimams gali pritari Sąjungos atstovai Bendradarbiavimo komitete be papildomo Tarybos sprendimo. 2 straipsnis Bendradarbiavimo komiteto sprendimas skelbiamas Europos Sąjungos oficialiajame leidinyje. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas PRIEDAS Projektas ES IR SAN MARINO BENDRADARBIAVIMO KOMITETO SPRENDIMAS Nr..../.... [data] dėl Bendradarbiavimo ir muitų sąjungos susitarime nustatytų socialinės apsaugos sistemų koordinavimo nuostatų BENDRADARBIAVIMO KOMITETAS, atsižvelgdamas į Europos ekonominės bendrijos ir San Marino Respublikos bendradarbiavimo ir muitų sąjungos susitarimą[7], ypač į jo 22 straipsnį, kadangi: (1) Europos ekonominės bendrijos ir San Marino Respublikos bendradarbiavimo ir muitų sąjungos susitarimo (toliau – Susitarimas) 21 straipsnyje nustatyti San Marino ir valstybių narių socialinės apsaugos sistemų koordinavimo principai; (2) Susitarimo 22 straipsnyje nustatyta, kad Bendradarbiavimo komitetas priima šių principų įgyvendinimo nuostatas; (3) nediskriminavimo principo taikymo požiūriu šiuo sprendimu neturėtų būti suteikiamos jokios papildomos teisės remiantis tam tikrais faktais ar įvykiais, įvykstančiais kitos Susitariančiosios Šalies teritorijoje, jei į tokius faktus ar įvykius neatsižvelgiama pagal pirmosios Susitariančiosios Šalies teisės aktus, išskyrus teisę eksportuoti tam tikras išmokas; (4) taikant šį sprendimą, San Marino pilietybę turintys darbuotojai turi teisę į šeimos išmokas, jei šeimos nariai teisėtai su jais gyvena toje valstybėje narėje, kurioje jie dirba. Šiuo sprendimu neturėtų būti suteikta jokia teisė į šeimos išmokas, jei šeimos nariai gyvena kitoje valstybėje, pavyzdžiui, San Marine; (5) Tarybos reglamentu (ES) Nr. 1231/2010[8] išplečiamas Reglamento (EB) Nr. 883/2004 ir Reglamento (EB) Nr. 987/2009 nuostatų taikymas trečiųjų šalių piliečiams, kuriems jos dar netaikytos tik dėl jų pilietybės. Šiame reglamente jau numatytas draudimo laikotarpių, kuriuos San Marino pilietybę turintys darbuotojai dirbo įvairiose valstybėse narėse, sumavimo principas, susijęs su teise gauti tam tikras išmokas, kaip nustatyta Susitarimo 21 straipsnio 2 dalyje; (6) siekiant palengvinti koordinavimo taisyklių taikymą, gali prireikti nustatyti specialias nuostatas, atitinkančias San Marino teisės aktų specifiką; (7) siekiant užtikrinti, kad valstybių narių ir San Marino socialinės apsaugos sistemų koordinavimas vyktų sklandžiai, būtina nustatyti konkrečias valstybių narių ir San Marino, atitinkamo asmens ir kompetentingos valstybės įstaigos bendradarbiavimo nuostatas; (8) reikėtų priimti pereinamojo laikotarpio nuostatas, kuriomis būtų apsaugoti asmenys, kuriems taikomas šis sprendimas, ir užtikrinama, kad jie neprarastų teisių Sprendimui įsigaliojus, PRIĖMĖ ŠĮ SPRENDIMĄ: I DALIS BENDROSIOS NUOSTATOS 1 straipsnis Apibrėžtys 1. Šiame sprendime: a) Susitarimas – Europos ekonominės bendrijos ir San Marino Respublikos bendradarbiavimo ir muitų sąjungos susitarimas; b) Reglamentas – 2004 m. balandžio 29 d. Europos Parlamento ir Tarybos reglamentas (EB) Nr. 883/2004 dėl socialinės apsaugos sistemų koordinavimo[9], taikomas Europos Sąjungos valstybėse narėse; c) įgyvendinimo reglamentas – 2009 m. rugsėjo 16 d. Europos Parlamento ir Tarybos reglamentas (EB) Nr. 987/2009, nustatantis Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką[10]; d) valstybė narė – Europos Sąjungos valstybė narė; e) darbuotojas − tai: i) valstybės narės teisės aktuose − pagal darbo sutartį dirbantis asmuo, kaip apibrėžta reglamento 1 straipsnio a dalyje; ii) San Marino teisės aktuose − pagal darbo sutartį dirbantis asmuo, kaip apibrėžta šios šalies teisės aktuose; f) šeimos narys – tai: i) valstybės narės teisės aktuose − šeimos narys, kaip apibrėžta reglamento 1 straipsnio i dalyje; ii) San Marino teisės aktuose − šeimos narys, kaip apibrėžta šios šalies teisės aktuose; g) teisės aktai − tai: i) valstybėse narėse − teisės aktai, kaip apibrėžta reglamento 1 straipsnio l dalyje, taikomi išmokoms, kurioms taikomas šis sprendimas; ii) San Marine– atitinkami San Marine taikomi teisės aktai, susiję su išmokomis, kurioms taikomas šis sprendimas; h) išmokos − tai: i) valstybių narių atžvilgiu − išmokos, kaip apibrėžta reglamento 3 straipsnyje; ii) San Marino atžvilgiu – atitinkamos išmokos, mokamos San Marine; i) eksportuojamos išmokos − tai: i) valstybėse narėse: – senatvės išmokos, – maitintojo netekties išmokos, – išmokos dėl nelaimingų atsitikimų darbe ir profesinių ligų, – invalidumo išmokos dėl nelaimingų atsitikimų darbe ir profesinių ligų, kaip apibrėžta reglamente, išskyrus specialias neįmokines pinigines išmokas, išvardytas reglamento X priede; ii) pagal San Marino teisės aktus numatytos atitinkamos išmokos, išskyrus specialias neįmokines pinigines išmokas, kaip nustatyta šio sprendimo I priede; 2. Kiti šiame sprendime vartojami terminai reiškia tai, kas apibrėžta: a) valstybių narių atveju – reglamente ir įgyvendinimo reglamente; b) San Marino atveju – atitinkamuose San Marine taikomuose teisės aktuose. 2 straipsnis Asmenys, kuriems taikomas šis sprendimas Šis sprendimas taikomas: a) darbuotojams, kurie yra San Marino piliečiai ir kurie yra arba buvo teisėtai įdarbinti valstybės narės teritorijoje ir kuriems yra ar buvo taikomi vienos ar kelių valstybių narių teisės aktai, ir jų išlaikytiniams; b) a dalyje nurodytų darbuotojų šeimos nariams, jei šie šeimos nariai teisėtai gyvena ar gyveno kartu su atitinkamu darbuotoju jo darbo toje valstybėje narėje laikotarpiu; c) darbuotojams, kurie yra valstybės narės piliečiai ir kurie yra arba buvo teisėtai įdarbinti San Marino teritorijoje ir kuriems yra ar buvo taikomi San Marino teisės aktai, ir jų išlaikytiniams, d) c dalyje nurodytų darbuotojų šeimos nariams, jei šie šeimos nariai teisėtai gyvena ar gyveno kartu su atitinkamu darbuotoju jo darbo San Marine laikotarpiu. 3 straipsnis Vienodas požiūris 1. San Marino pilietybę turintys darbuotojai, teisėtai įdarbinti valstybėje narėje, taip pat teisėtai su jais gyvenantys jų šeimos nariai nediskriminuojami dėl pilietybės ir jiems taikoma tokia pati 1 straipsnio 1 dalies h punkte apibrėžtų išmokų tvarka, kaip ir valstybių narių, kuriose šie darbuotojai dirba, piliečiams. 2. Valstybės narės pilietybę turintys darbuotojai, teisėtai įdarbinti San Marine, taip pat teisėtai su jais gyvenantys jų šeimos nariai nediskriminuojami dėl pilietybės ir jiems taikoma tokia pati 1 straipsnio 1 dalies h punkte apibrėžtų išmokų tvarka, kaip ir San Marino piliečiams. II dalis VALSTYBIŲ NARIŲ IR SAN MARINO SANTYKIAI 4 straipsnis Gyvenamosios vietos sąlygos netaikymas 1. 1 straipsnio 1 dalies i punkte nurodytos eksportuojamos išmokos, į kurias teisę turi 2 straipsnio a ir c punktuose nurodyti asmenys, nėra mažinamos, keičiamos, laikinai sustabdomos, panaikinamos ar konfiskuojamos motyvuojant tuo, kad jų gavėjas gyvena: i) San Marino teritorijoje, nors išmokos skiriamos pagal valstybės narės teisės aktus, ii) valstybės narės teritorijoje, nors išmokos skiriamos pagal San Marino teisės aktus. 2. Darbuotojo šeimos nariai, kaip apibrėžta 2 straipsnio b punkte, turi teisę gauti eksportuojamas išmokas, apibrėžtas 1 straipsnio l dalies i punkto i papunktyje, kaip darbuotojo, kuris yra atitinkamos valstybės narės pilietis, šeimos nariai, jeigu šie šeimos nariai gyvena San Marino teritorijoje. 3. Darbuotojo šeimos nariai, kaip apibrėžta 2 straipsnio d punkte, turi teisę gauti eksportuojamas išmokas, apibrėžtas 1 straipsnio l dalies i punkto ii papunktyje, kaip darbuotojo, kuris yra San Marino pilietis, šeimos nariai, jeigu šie šeimos nariai gyvena valstybės narės teritorijoje. III DALIS ĮVAIRIOS NUOSTATOS 5 straipsnis Bendradarbiavimas 1. Valstybės narės ir San Marinas teikia vienas kitam informaciją apie jų teisės aktų pakeitimus, kurie gali daryti poveikį šio sprendimo įgyvendinimui. 2. Taikydamos šį sprendimą, valstybių narių ir San Marino valdžios institucijos ir įstaigos vienos kitoms teikia savo paslaugas ir veikia taip, kaip įgyvendindamos savo teisės aktus. Minėtų valdžios institucijų ir įstaigų teikiama administracinė pagalba paprastai yra nemokama. Tačiau valstybių narių ir San Marino kompetentingos valdžios institucijos gali susitarti, kad tam tikros išlaidos būtų kompensuojamos. 3. Valstybių narių ir San Marino valdžios institucijos ir įstaigos, vykdydamos šį sprendimą, gali tiesiogiai bendrauti tarpusavyje ir su atitinkamais asmenimis ar jų atstovais. 4. Įstaigos ir asmenys, kuriems taikomas šis sprendimas, privalo keistis informacija ir bendradarbiauti, kad būtų užtikrintas teisingas šio sprendimo įgyvendinimas. 5. Atitinkami asmenys turi kuo skubiau pranešti kompetentingos valstybės narės ar San Marino, jei jis yra kompetentinga valstybė, įstaigoms ir gyvenamosios vietos valstybės narės ar San Marino, jei jis yra gyvenamosios vietos valstybė, įstaigoms apie bet kokius asmeninės ar šeiminės padėties pasikeitimus, turinčius įtakos jų teisei į išmokas pagal šį sprendimą. 6. Dėl 5 dalyje nurodytos pareigos teikti informaciją nevykdymo gali būti taikomos nacionalinėje teisėje numatytos proporcingos priemonės. Tačiau šios priemonės turi būti lygiavertės priemonėms, kurios pagal vidaus įstatymus taikomos panašiomis aplinkybėmis ir negali panaikinti arba pernelyg suvaržyti pareiškėjų galimybės praktiškai naudotis šiuo sprendimu jiems suteiktomis teisėmis. 7. Valstybės narės ir San Marinas gali numatyti nacionalines nuostatas, pagal kurias nustatomos teisės į išmokas tikrinimo sąlygos, siekiant atsižvelgti į tai, kad išmokų gavėjai būna arba gyvena ne tos valstybės, kurioje yra už mokėjimą atsakinga įstaiga, teritorijoje. Tokios nuostatos turi būti proporcingos, nediskriminuojančios dėl pilietybės ir atitinkančios šio sprendimo principus. Apie tokias nuostatas pranešama Bendradarbiavimo komitetui. 6 straipsnis Administraciniai patikrinimai ir sveikatos tikrinimai 1. Šis straipsnis taikomas 2 straipsnyje nurodytiems asmenims, gaunantiems 1 straipsnio 1 dalies i punkte nurodytas eksportuojamas išmokas, taip pat įstaigoms, atsakingoms už šio sprendimo įgyvendinimą. 2. Jei išmokų gavėjas ar paraišką joms gauti pateikęs asmuo, arba jo šeimos narys būna arba gyvena valstybės narės teritorijoje, o už mokėjimus atsakinga įstaiga yra San Marine, arba jei jis būna arba gyvena San Marine, o už mokėjimus atsakinga įstaiga yra valstybėje narėje, sveikatos patikrinimą, kuris atliekamas tos įstaigos prašymu, atlieka išmokų gavėjo buvimo ar gyvenamosios vietos įstaiga pagal teisės aktuose, kuriuos taiko ta įstaiga, nustatytas procedūras. Už mokėjimus atsakinga įstaiga praneša buvimo ar gyvenamosios vietos įstaigai apie tai, kokių specialių reikalavimų prireikus turi būti laikomasi, ir apie tai, kokie punktai turi būti įtraukti į sveikatos patikrinimą. Buvimo arba gyvenamosios vietos įstaiga pateikia ataskaitą sveikatos patikrinimo paprašiusiai už mokėjimus atsakingai įstaigai. Už mokėjimus atsakinga įstaiga pasilieka teisę reikalauti, kad išmokų gavėjo sveikatą patikrintų jos parinktas gydytojas ir kad tai būtų atlikta toje teritorijoje, kurioje išmokų gavėjas arba paraišką joms gauti pateikęs asmuo būna arba gyvena, arba toje šalyje, kurioje yra už mokėjimus atsakinga įstaiga. Tačiau išmokų gavėjo gali būti paprašyta sugrįžti į už mokėjimus atsakingos įstaigos valstybę tik su sąlyga, kad vykdamas jis nepakenks savo sveikatai, o už mokėjimus atsakinga įstaiga apmokės kelionės ir apgyvendinimo išlaidas. 3. Jei išmokų gavėjas ar paraišką joms gauti pateikęs asmuo, arba jo šeimos narys būna arba gyvena valstybės narės teritorijoje, o už mokėjimus atsakinga įstaiga yra San Marine, arba jei jis būna arba gyvena San Marine, o už mokėjimus atsakinga įstaiga yra valstybėje narėje, administracinį patikrinimą, kuris atliekamas už mokėjimus atsakingos įstaigos prašymu, atlieka išmokų gavėjo buvimo ar gyvenamosios vietos įstaiga. Buvimo arba gyvenamosios vietos įstaiga pateikia ataskaitą patikrinimo prašiusiai už mokėjimą atsakingai įstaigai. Už mokėjimus atsakinga įstaiga pasilieka teisę reikalauti, kad išmokų gavėjo padėtį patikrintų jos parinktas specialistas. Tačiau išmokų gavėjo gali būti paprašyta sugrįžti į už mokėjimus atsakingos įstaigos valstybę tik su sąlyga, kad vykdamas jis nepakenks savo sveikatai, o už mokėjimus atsakinga įstaiga apmokės kelionės ir apgyvendinimo išlaidas. 4. Viena ar kelios valstybės narės ir San Marinas, atitinkamai informavę Bendradarbiavimo komitetą, gali susitarti dėl kitų administracinių nuostatų. 5. Pritaikius šio sprendimo 5 straipsnio 2 dalyje nurodyto nemokamos abipusės administracinės pagalbos principo išimtį, faktines išlaidas, susijusias su šio straipsnio 2–3 dalyse nurodytais patikrinimais, įstaigai, kurios buvo paprašyta juos atlikti, sumoka paprašiusi juos atlikti už mokėjimus atsakinga įstaiga. 7 straipsnis Susitarimo 24 straipsnio taikymas Susitarimo 24 straipsnis taikomas tais atvejais, kai kuri nors Šalis mano, kad kita Šalis nevykdo 5 ir 6 straipsniuose nustatytų pareigų. 8 straipsnis Specialios nuostatos dėl San Marino teisės aktų taikymo Prireikus Bendradarbiavimo komitetas II priede gali nustatyti specialias nuostatas dėl San Marino teisės aktų taikymo. 9 straipsnis Galiojančiuose dvišaliuose susitarimuose nustatytos administracinės procedūros Galiojančiuose dvišaliuose valstybės narės ir San Marino susitarimuose nustatytos administracinės procedūros gali būti toliau taikomos, jeigu jomis nedaromas neigiamas poveikis atitinkamų asmenų teisėms ar pareigoms, kurios nustatytos šiuo sprendimu. 10 straipsnis Šio sprendimo įgyvendinimo tvarką papildantys susitarimai Viena ar kelios valstybės narės ir San Marinas gali sudaryti susitarimus, skirtus šio sprendimo įgyvendinimo administracinei tvarkai papildyti, ypač dėl sukčiavimo ir klaidų prevencijos bei kovos su jais. IV DALIS PEREINAMOJO LAIKOTARPIO IR BAIGIAMOSIOS NUOSTATOS 11 straipsnis Pereinamojo laikotarpio nuostatos 1. Kol šis sprendimas neįsigalioja, jokių teisių pagal jį neįgyjama. 2. Laikantis 1 dalies, pagal šį sprendimą teisė įgyjama, net jeigu ji susijusi su draudžiamuoju įvykiu, įvykusiu iki šio sprendimo įsigaliojimo dienos. 3. Bet kuri išmoka, kuri nebuvo skirta arba kurios mokėjimas buvo sustabdytas motyvuojant atitinkamo asmens pilietybe arba gyvenamąja vieta, to asmens prašymu yra suteikiama arba jos mokėjimas atnaujinamas nuo šio sprendimo įsigaliojimo dienos, su sąlyga, kad dėl teisių, kurių pagrindu anksčiau buvo mokama išmoka, nereikia sumokėti vienkartinės išmokos. 4. Jeigu 3 dalyje nurodytas prašymas pateikiamas per dvejus metus nuo šio sprendimo įsigaliojimo dienos, pagal šį sprendimą įgytos teisės įsigalioja nuo tos dienos, o atitinkamiems asmenims negali būti taikomos valstybės narės ar San Marino teisės aktų nuostatos, pagal kurias teisės panaikinamos ar apribojamos. 5. Jeigu 3 dalyje nurodytas prašymas pateikiamas pasibaigus dvejų metų laikotarpiui nuo šio sprendimo įsigaliojimo dienos, teisės, kurios nebuvo panaikintos arba netekusios galios dėl senaties termino, įsigalioja nuo prašymo pateikimo dienos, nebent valstybės narės ar San Marino teisės aktų nuostatos yra palankesnės. 12 straipsnis Šio sprendimo priedai 1. Šio sprendimo priedai yra neatsiejama jo dalis. 2. San Marino arba Europos Sąjungos prašymu priedai gali būti iš dalies keičiami Bendradarbiavimo komiteto sprendimu. 13 straipsnis Įsigaliojimas Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. Priimta Briuselyje Bendradarbiavimo komiteto vardu Pirmininkas I PRIEDAS SAN MARINO SPECIALIŲ NEĮMOKINIŲ PINIGINIŲ IŠMOKŲ SĄRAŠAS II PRIEDAS SPECIALIOS NUOSTATOS DĖL SAN MARINO TEISĖS AKTŲ TAIKYMO [1] OL L 84, 2002 3 28, p. 43. [2] OL L 306, 2010 11 23. [3] OL L 166, 2004 4 30, p. 1. . [4] OL L 284, 2009 10 30, p. 1. . [5] OL L 344, 2010 12 29, p. 1. Remiantis protokolais Nr. 21 ir 22, Danijai ir Jungtinei Karalystei Reglamentas (ES) Nr. 1231/2010 yra neprivalomas ir netaikomas. Tačiau Jungtinei Karalystei toliau privalomas ir taikomas pirmesnis Reglamentas (EB) Nr. 859/2003, OL L 124, 2003 5 20, p. 1. [6] OL L 84, 2002 3 28, p. 43. [7] OL L 84, 2002 3 28, p. 43. [8] OL L 344, 2010 12 29, p. 1. [9] OL L 166, 2004 4 30, p. 1. [10] OL L 284, 2009 10 30, p. 1.